[{"text_idx": "#000001", "text": "Mae Abel Selaocoe, seren y soddgrwth o Dde Affrica, yn prysur wneud enw iddo\u2019i hun! Yn ddiweddar lansiwyd ei albwm cyntaf, \u2018Hae Ke Kae\u2019 (\u2018Ble mae Cartref\u2019) ac ymddangosodd ar raglen y BBC, Later with . . . Jools Holland. Mae\u2019n cydnabod bod Sinfonia Cymru wedi chwarae rhan allweddol yn ei yrfa broffesiynol, ac mae\u2019n gyffrous am y cydweithrediad newydd hwn, \u2018Hiraeth, Love & Longing\u2019."}, {"text_idx": "#000002", "text": "\u201cMae Sinfonia Cymru yn gerddorfa wych sydd wedi rhoi cyfleoedd ardderchog i\u2019m galluogi i greu a datblygu fy ngherddoriaeth fy hun. Mae gweithio gyda nhw bob amser yn agor llwybrau newydd ac yn ysbrydoli cymaint o syniadau newydd. Mae\u2019r gerddoriaeth rydw i wedi ei datblygu gyda\u2019r gerddorfa wedi dod yn rhan annatod o \u2019mywyd cerddorol. Alla i ddim aros i fod yn o\u0302l \u2018gartre\u2019 gyda nhw, yn datblygu \u2018Hiraeth, Love & Longing\u2019, a fydd yn archwilio thema\u0302u o gariad a hiraeth o amgylch y byd, a\u2019i rannu gyda chynulleidfaoedd yng Nghymru.\u201d"}, {"text_idx": "#000003", "text": "Wedi\u2019i fagu yn Sebokeng, maestref fawr i\u2019r de o Johannesburg, fe syrthiodd Abel mewn cariad a\u0302\u2019r soddgrwth pan oedd ond yn 8 mlwydd oed, a hynny oherwydd bod maint yr offeryn mawr yn apelio ato! Yn sicr, mae\u2019r ymdrech o gludo\u2019r horwth hwn o offeryn am filltiroedd yn o\u0302l ac ymlaen i\u2019r orsaf i gyrraedd yr ysgol gerdd lle roedd e\u2019n byw, wedi talu ar ei chanfed! Erbyn hyn, mae Abel yn un o\u2019r soddgrythwyr mwyaf cyffrous ac arbrofol yn y byd."}, {"text_idx": "#000004", "text": "Dechreuodd ei siwrne gyda Sinfonia Cymru pan ymddangosodd Abel yn un o Gyngherddau Amser Cinio rheolaidd y gerddorfa yng Nglan yr Afon, Casnewydd. Roedd ei allu a\u2019i ddawn creu anhygoel yn amlwg i bawb, yn enwedig yn ystod y prosiect Birdsong gyda Kizzy Crawford a Gwilym Simcock yn 2016; bryd hynny, daeth Abel a\u0302\u2019i syniadau ei hun gyda\u2019i weithiau byrfyfyr anhygoel i\u2019r soddgrwth, a\u2019i ddull unigryw o ganu gwddf a arweiniodd at ei gynnwys fel rhan annatod o\u2019r prosiect. Yn ddiweddarach, datblygodd ei gyngerdd ei hun gyda\u2019r gerddorfa fel rhan o Curate, cyfres flynyddol y gerddorfa o berfformiadau lle gwahoddir cerddorion i gyflwyno ceisiadau am berfformiadau un-tro ar thema o\u2019u dewis eu hunain. Teitl Curate Abel oedd MotherTongue. Y gerddoriaeth a ddatblygwyd ganddo yn ystod y prosiect hwn wnaeth ei ysbrydoli i ddatblygu ei yrfa fel unawdydd, a chreu cyfansoddiadau ei hun, yn ogystal a\u0302 datblygu ei driawd poblogaidd \u2013 Chesaba \u2013 a fydd hefyd yn cymryd rhan yn y daith."}, {"text_idx": "#000006", "text": "\u201cRydyn ni\u2019n edrych ymlaen yn eiddgar at weithio gydag Abel unwaith eto. Rydym yn ei adnabod ers 2016 a bu\u2019n rhan allweddol o rai o\u2019n prosiectau mwyaf diddorol a chyffrous. Roedden ni\u2019n ffodus o weithio gydag Abel ar ddechrau ei yrfa, a gwelsom ef a\u2019i gerddoriaeth yn datblygu yn y modd mwyaf organig ac ysbrydoledig! Mae\u2019n deimlad arbennig iawn ei fod yn awr yn arwain y prosiect hwn a\u2019r daith gyda\u2019n cerddorfa linynnol.\u201d"}, {"text_idx": "#000007", "text": "Nid cerddorfa gyffredin yw Sinfonia Cymru! Mae\u2019r holl offerynwyr dan 30 oed, a phob un ymhlith y gorau yn y wlad. Yn wahanol i gerddorfeydd eraill does dim arweinydd, dim ond offerynnwr arweiniol, gyda\u2019r cerddorion yn dod at ei gilydd ychydig ddyddiau cyn perfformiad er mwyn gweithio ar y cyd i ddatblygu\u2019r rhaglen a\u2019r arddull, gan ddarparu profiadau ffres ac unigryw i\u2019r gynulleidfa."}, {"text_idx": "#000008", "text": "Nid dim ond cerddoriaeth glasurol a gyflwynir gan Sinfonia Cymru. Yn ystod y daith gydag Abel, gall y gynulleidfa ddisgwyl cyfuniad cerddorol unigryw, o gerddoriaeth Affricanaidd Abel ei hun, \u2018Longing\u2019 o\u2019r Consierto i\u2019r Soddgrwth gan Tabakova, datganiadau byrfyryr bywiog gan Chesaba, triawd Abel, darnau hudol gyda\u2019r gerddorfa\u2019n unig \u2013 a mwy!"}, {"text_idx": "#000009", "text": "\u201cMae gwledd yn aros am y gynulleidfa, a gallwn warantu y cewch chi berfformiad dyrchafol, gwirioneddol atyniadol a gwreiddiol na chlywsoch ei debyg erioed, hyd yn oed os ydych eisoes wedi gweld Abel yn perfformio!\u201d\n\u2013 Tammy Daly, Rheolwr Cyffredinol Sinfonia Cymru."}, {"text_idx": "#000015", "text": "Darganfod mwy gan Sinfonia Cymru"}, {"text_idx": "#000018", "text": "Cyfrannwch rodd nawr i roi\u2019r dechrau gorau posibl i gerddorion ifanc yn eu gyrfaoedd proffesiynol."}, {"text_idx": "#000019", "text": "Byddwn yn rhoi\u2019r wybodaeth ddiweddaraf i chi am newyddion a digwyddiadau gan Sinfonia Cymru"}]